钦定古今图书集成/明伦汇编/官常典/第736卷 > 姚善
## 钦定古今图书集成/明伦汇编/官常典/第736卷 > 姚善

按《明外史》本传：“善字克一，安陆人。初姓李。洪武中，由
乡举历祁门县丞，同知庐州、重庆二府。洪武三十年，
迁苏州知府。初，太祖以吴俗奢僭，欲重绳以法，黠者
更持短长相攻讦。善为政持大体，不为苛细，讼以故
衰止，吴中大治。好折节下士，敬礼隐士王宾、韩奕、俞
贞木、钱芹辈。以月朔会学宫，迎芹上座，请质经义。芹”
曰：“此非今所急也。”善悚然起问。芹乃出一册书授善，
遂去。视之，皆守御策。时燕兵已南下，善密结镇、常、嘉、
松四郡守，练民兵为备，荐芹于朝，署行军断事。善寻
至京师，会朝廷以燕王上书贬齐泰、黄子澄于外，善
言不当贬，遂复召二人。建文四年诏兼督苏、松、常、镇、
嘉兴五府兵勤王。未及战，燕王入京索子澄急。子澄
匿善所，约共航海起兵。善谢曰：“公可去，善不可去。公
朝臣，当行收兵，图兴复。善守土，与城存亡耳。”子澄去，
善为麾下许千户者缚以献，不屈死，年四十三。子节
等四人，俱戍配。福王时，赠太仆卿，谥忠惠。